JAS แรงในรอบ 6 เดือน กูรูเล็งนำหุ้นที่ซื้อคืนไปลดทุน-หนุน EPS-DPS เพิ่มขึ้น
JAS แรงในรอบ 6 เดือน กูรูเล็งนำหุ้นที่ซื้อคืนไปลดทุน-หนุน EPS-DPS เพิ่มขึ้น
14 มิ.ย. 2559

ผู้สื่อข่าวรายงานว่า บริษัทจัสมิน อินเตอร์เนชั่นแนล จำกัด (มหาชน) หรือ JAS ณ เวลา 11.04 น. อยู่ที่ระดับ 5.10บาท บวก 0.16 บาท หรือ 3.24% ด้วยมูลค่าซื้อขาย 966.78 ล้านบาทราคาหุ้นปรับตัวแรงในรอบ 6 เดือน นับตั้งแต่หุ้นเคยขึ้นไปทดสอบระดับ 5.10 บาท เมื่อวันที่ 25 พ.ย. 59

บล.กสิกรไทย ระบุในบทวิเคราะห์ฯวันนี้ (14 มิ.ย.) แนะ”ซื้อ”หุ้น JAS โดยวานนี้(13 มิ.ย.) บริษัทได้แจ้งตลาดหลักทรัพย์ฯได้ซื้อหุ้นคืนจำนวน 1,200 ล้านหุ้น ที่ราคา 5 บาท/หุ้น คิดเป็นจำนวนเงิน 6 พันล้านบาท และมีกำหนดการขายหุ้นคืนในวันที่ 14-16 ธันวาคม 2559
โดยการซื้อหุ้นคืนครั้งนี้มีจำนวนหุ้นที่ถูกนำเสนอซื้อคืนทั้งหมด 1,800 ล้านหุ้น แต่ JAS รับซื้อคืนได้เพียง 1,200 ล้านหุ้น คิดเป็นสัดส่วน 66.5% ของจำนวนหุ้นที่เสนอขายคืนทั้งหมด
การซื้อหุ้นคืน 100% เป็นเงิน 6 พันล้านบาทนั้น คาดว่า JAS จะไม่นำหุ้นไปขายคืนในตลาดในเดือนธันวาคม แต่จะทำการลดทุนเหมือนกับการซื้อหุ้นคืน 5 ครั้งในช่วง 8 ปีที่ผ่านมา ซึ่งจะทำให้จำนวนหุ้นจดทะเบียนลดลง 17% เป็นจำนวน 5,934 ล้านหุ้น และทำให้กำไรสุทธิต่อหุ้น (EPS) และเงินปันผลต่อหุ้น (DPS) ในปี 2559-2561 เพิ่มขึ้น จากกรณีที่ไม่มีการซื้อหุ้นเพิ่มทุน ประมาณ 17-19% และ 11-18% ตามลำดับ
นอกจากนี้ กรณีที่มีผู้ถือหุ้นที่ไม่นำหุ้นกว่า 5,000 ล้านหุ้นมาใช้สิทธิ น่าจะสะท้อนว่าผู้ถือหุ้นส่วนใหญ่คาดว่าราคาหุ้น JAS นั้นมีมูลค่ามากกว่า 5 บาท ซึ่งน่าจะเป็นปัจจัยบวกต่อราคาหุ้น JAS พร้อมให้ราคาเป้าหมายที่ 5.80 บาท